贈竺鍊師
作者：宋無
朝代：宋

paragraphs: 姓疑乾竺古先生，霞外幽栖近四明。
履斗星移冠劍影，步虛風引珮環聲。
蘂宮夜喚青鸞降，花洞朝騎白鹿行。
長使芝童看藥竈，爲耽瓊液過蓬瀛。
鶴傳仙語歸華表，魚寄丹書上赤城。
怪石醉中拈筆畫，險棋靜裏按圖爭。
玉桃竊慣慵留種，瑶草尋多盡識名。
縮地日携龍作杖，卧雲時約鳳吹笙。
海邊定與安期遇，關上當逢尹喜迎。
我本翠寒山道士，相隨便欲採黄精。